SKRIFTLIG FORESPØRGSEL E-0873/01

af Ilda Figueiredo (GUE/NGL) til Kommissionen

(22. marts 2001)

Om: Forbrænding af farligt industriaffald på cementfabrikken ved Outão i Arrábida-naturparken

Der er tilsendt Kommissionen en protestskrivelse undertegnet af borgere i Setúbal-området mod den portugisiske regerings planer om at opføre et kraftvarmeværk til forbrænding af farligt og giftigt affald på cementfabrikken ved Outão i Arrábida-naturparken (klage nr. 98/5064).

Det drejer sig om et beskyttet område af stor historisk, landskabsmæssig, kulturel, social og turistmæssig værdi.

I henhold til de personer, der har undertegnet denne skrivelse, er der imidlertid aldrig blevet foretaget en vurdering af projektets indvirkning på miljøet, hvilket er i strid med direktiv 85/337/EØF(1) og 97/11/EF(2).

Ifølge den portugisiske regering skulle det være tilstrækkeligt, at den private virksomhed forelægger en undersøgelse af miljøvirkningerne, hvilket blev gjort af cementkonsortiet (SCORECO). Imidlertid er der ikke foretaget en miljøkonsekvensvurdering med deltagelse af de berørte parter, som det skal ske, hvis ovennævnte direktiver fortolkes korrekt, og som det nu også erkendes i Portugal efter offentliggørelsen af lovdekret nr. 74/2001 af 26. februar om ophævelse af artikel 46, stk. 3, i lovdekret nr. 69/2000 af 3. maj, der anlagde en restriktiv fortolkning af disse direktiver.

Hvordan forholder Kommissionen sig til ovennævnte klage (forbrænding af farligt industriaffald på cementfabrikken ved Outão i Arrábida-naturparken)?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(10. maj 2001)

Det ærede medlem henviser til klage 98/5064 indgivet af en gruppe borgere mod et projekt om samforbrænding af farligt affald i cementfabrikken i Outão, beliggende i naturparken Arrábida. Ifølge klagerne, og som anført af det ærede medlem, skulle projektet ikke være blevet underkastet en miljøvurdering, hvorfor der skulle være tale om en overtrædelse af Rådets direktiv 85/337/EØF af 27. juni 1985 og vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997.

Som Kommissionen har forklaret klagerne i forbindelse med undersøgelsen af klagen og på ny som led i en supplerende besvarelse af det andragende, som de har forelagt Europa-Parlamentet (andragende nr. 1072/98), finder Kommissionen ikke, efter at have undersøgt alle aspekter af projektet, at der er tale om en overtrædelse af de relevante bestemmelser, ikke kun i direktiv 85/337/EØF, men også i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Selv om miljøundersøgelserne - som det anføres i den skriftlige forespørgsel - er gennemført af virksomheder, der er valgt af bygherren Scoreco, er dette ikke ensbetydende med, at vurderingen ikke er i overensstemmelse med direktiv 85/337/EØF. Direktivet forbyder således ikke, at bygherren lader foretage en miljøundersøgelse. Tværtimod hedder det i direktivets artikel 5, at det er bygherren, der skal give de oplysninger, der kræves til vurderingen, herunder oplysninger om de virkninger, projektet kan ventes at få for miljøet, foranstaltninger til begrænsning af disse virkninger og et ikke-teknisk resumé af de pågældende oplysninger.

Hvad endelig angår påstandene i den skriftlige forespørgsel vedrørende lovdekret 74/2001 om ophævelse af den bestemmelse i lovdekret 69/2000, som udelukkede projekter fra lovdekretets anvendelsesområde, for hvilke miljøvurderingerne var forelagt den kompetente myndighed inden ikrafttrædelsen heraf, skal det fremhæves, at de ovennævnte lovdekreter vedrører omsætningen af direktiv 97/11/EF i portugisisk ret, og at dette direktiv ikke fandt anvendelse på det pågældende projekt.

Ifølge artikel 3, stk. 3, i direktiv 97/11/EF henhører projekter, for hvilke ansøgningen om tilladelse er forelagt den kompetente myndighed inden den 14. marts 1999, nemlig under direktiv 85/337/EØF som affattet inden ændringerne ved direktiv 97/11/EF. Det foreliggende projekt blev forelagt den kompetente myndighed inden den 14. marts 1999.

(1) EFT L 206 af 22.7.1992.